Sõtke klindilahe kallastel asub Sillamäe  linn, millest 19. saj. lõpul kujunes Peterburi haritlaskonna hinnatud suvituskoht. 1928. aastal rajati Sillamäele (Türsamäele) põlevkiviõli tehas, elektrijaam ja randa väike sadam. Kõik need hävisid II maailmasõjas. Aastail 1946-1952 oli Sillamäe vangilaagrite ja aatomipommi lummuses. Enam kui 7000 eestlasest, lätlasest ja leedulasest sõjavangi orjatööga rajati siitsamast, st Päite klindiplatoolt kaevandatud diktüoneemakildast uraanioksiide tootev tehas. 1980-ndatel aastatel uraanimaakide ümbertöötlemine  lõpetati ja tehases, mis on praeguse AS Silmeti eelkäija, hakati tootma haruldasi metalle ja muldmetalle. Eelnevatest ettevõtmistest jäi Soome lahe rannale maha terve mägi kahjulikke elemente (eriti lämmastikku) sisaldavaid tootmisjäätmeid. Jäätmehoidla kahjutuks tegemine (katmine) lõpetati 2008. aastal.